DÔVODOVÁ SPRÁVA

1.KONTEXT NÁVRHU

•Dôvody a ciele návrhu

V nariadení Rady (EÚ) 2020/672 („nariadenie o nástroji SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora z nástroja SURE slúži predovšetkým na financovanie režimov skráteného pracovného času alebo podobných opatrení, ktoré sú zacielené na ochranu zamestnancov a samostatne zárobkovo činných osôb, a teda na zníženie výskytu nezamestnanosti a straty príjmu, a doplnkovo aj na financovanie určitých opatrení súvisiacich so zdravím, a to najmä na pracovisku.

Lotyšsko 7. augusta 2020 požiadalo Úniu o finančnú pomoc a Rada mu 25. septembra 2020 svojím vykonávacím rozhodnutím (EÚ) 2020/1351 finančnú pomoc poskytla s cieľom doplniť jeho vnútroštátne úsilie pri riešení vplyvu výskytu ochorenia COVID-19 a jeho sociálno-ekonomických dôsledkov pre pracovníkov a samostatne zárobkovo činné osoby.

Lotyšsko 11. marca 2021 opäť požiadalo o finančnú pomoc Únie podľa nariadenia o nástroji SURE. V nadväznosti na túto žiadosť bolo vykonávacie rozhodnutie Rady (EÚ) 2020/1351 zmenené vykonávacím rozhodnutím Rady (EÚ) 2021/677 z 23. apríla 2021.

Lotyšsko 6. októbra 2022 tretíkrát požiadalo o finančnú pomoc Únie podľa nariadenia o nástroji SURE.

V súlade s článkom 6 ods. 2 nariadenia o nástroji SURE sa Komisia poradila s lotyšskými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s opatreniami na lotyšskom trhu práce a opatreniami súvisiacimi so zdravím, ktoré sú spôsobené pandémiou ochorenia COVID-19. Týka sa to predovšetkým existujúcich opatrení uvedených vo vykonávacom rozhodnutí Rady (EÚ) 2020/1351. Ide o tieto opatrenia:

a)Rozsah existujúceho režimu náhrad pre pracovníkov za neodpracovaný čas sa rozširuje rôznymi spôsobmi: i) rozšírením na osoby zamestnané v kozmetickom priemysle; ii) priznaním oprávnenosti na podporu osobám, ktoré od roku 2021 zmenili svoje zdaňovanie; iii) zlepšením kvalifikačných podmienok platiteľov patentov a iv) umožnením príjemcom vybrať si pri žiadosti o podporu medzi dvoma kvalifikačnými kritériami. V rámci uvedeného režimu sa vyplácajú náhrady pre zamestnancov čerpajúcich nútenú dovolenku alebo samostatne zárobkovo činné osoby vo výške 50 % alebo 70 % ich miezd alebo príjmov v závislosti od daňového režimu, v rámci ktorého pôsobia. Minimálna výška podpory je stanovená na 500 EUR a maximálna výška na 1 000 EUR na zamestnanca za kalendárny mesiac. Režim sa vzťahuje na spoločnosti, samostatne zárobkovo činné osoby a platiteľov licenčného poplatku, ktorých príjem z hospodárskej činnosti klesol v priemere aspoň o 20 % v porovnaní s obdobím od augusta do októbra 2020;

b)Popri režime náhrad pre pracovníkov za neodpracovaný čas sa uplatňuje aj existujúci režim bonusu na deti pracovníkov, na základe ktorého sa poskytuje ďalšia podpora zamestnancom čerpajúcim nútenú dovolenku, ktorí majú nezaopatrené deti. Výška bonusu je 50 EUR mesačne na dieťa;

c)V rámci existujúceho režimu mzdových dotácií sa obdobie poskytovania podpory predlžuje do 28. februára 2022, rozširuje sa rozsah oprávnenosti tak, že príjemcom sa umožňuje vybrať si medzi dvoma kvalifikačnými kritériami žiadosti o podporu, odstraňuje sa riziko nadmerného vyplácania náhrad, objasňujú sa obmedzenia na oprávnenosť na podporu v prípade platiteľov patentov a zároveň sa ním obmedzuje oprávnenosť na podporu od októbra 2021 do februára 2022 v prípade osôb, ktoré sú držiteľmi digitálneho COVID preukazu potvrdzujúceho očkovanie proti ochoreniu COVID-19 alebo skutočnosti týkajúce sa ochorenia. Podpora je k dispozícii zamestnávateľom, ktorí čelia poklesu príjmov z akejkoľvek hospodárskej činnosti aspoň o 20 %. Výška podpory predstavuje 50 % priemernej mesačnej hrubej mzdy, najviac však 500 EUR za kalendárny mesiac. Zamestnávatelia, ktorí sú príjemcami podpory, sú povinní zachovať zamestnania podporovaných pracovníkov a mzdovú dotáciu navýšiť tak, aby suma zodpovedala plnej pravidelnej mzde;

d)Existujúce vyplácanie nemocenských dávok v súvislosti s ochorením COVD-19 sa predlžuje do 28. februára 2022 a obmedzuje sa na osoby, ktoré sú držiteľmi potvrdenia o očkovaní proti ochoreniu COVID-19 alebo o jeho prekonaní alebo ktorým bolo formálne odporučené očkovanie proti ochoreniu COVID-19 odložiť. Vláda vypláca nemocenské dávky v plnej výške ľuďom, ktorí nemohli chodiť do práce v dôsledku požiadavky na absolvovanie domácej izolácie alebo domácej karantény, kým časť nemocenskej dávky zvyčajne vypláca zamestnávateľ;

e)Existujúcim opatrením, ktoré pozostáva z nemocenských dávok pre rodičov a opatrovateľov, sa poskytuje podpora pre zamestnancov, ktorí nemôžu pracovať na diaľku a musia sa starať o deti až do veku desať rokov alebo osoby so zdravotným postihnutím v čase zatvorenia škôl a centier dennej starostlivosti v dôsledku nákazy COVID-19. Výška dávky predstavuje 60 % priemernej mzdy príjemcu v predchádzajúcich 12 mesiacoch. Zamestnávateľ príjemcu musí potvrdiť nemožnosť pracovať na diaľku, pričom škola alebo obec musí potvrdiť zatvorenie školy alebo nedostupnosť služieb dennej starostlivosti;

f)Existujúce výdavky v oblasti zdravia na osobné ochranné prostriedky a ďalší zdravotnícky materiál na zaistenie zdravia a bezpečnosti zamestnancov verejného sektora, a najmä zdravotníckych pracovníkov;

g)Existujúce opatrenie pozostávajúce z príplatkov pre lekárov a zamestnancov zaoberajúcich sa riešením krízy spôsobenej ochorením COVID-19, ktorého cieľom je odmeniť ich za prácu v podmienkach zvýšeného rizika a väčšieho pracovného zaťaženia. Tieto príplatky vo výške 20 % až 100 % mesačných miezd prevyšujú maximálne príplatky povolené pre zamestnancov verejného sektora.

Lotyšsko poskytlo Komisii príslušné informácie.

Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Lotyšsku podľa nariadenia o nástroji SURE na podporu uvedených opatrení.

Opatrenia súvisiace zo zdravím, ktoré sa uvádzajú v žiadosti Lotyšska, a to aj v žiadosti zo 6. októbra 2022, predstavujú 70 921 236 EUR.